Meter per pedalomdreining

**Meter per pedalomdreining** (engelsk: *metres of development* eller *rollout distance*) er hvor langt en sykkel beveger seg per omdreining til en pedal eller krank, og er et mål på den mekaniske fordelen til en sykkel. Den bestemmes av drivverket sin girutveksling (drevene foran og bak) kombinert med drivhjulet sin rulledistanse (gitt av hjulomkretsen).

Typiske girutvekslinger for sykler varierer fra veldig lav eller lett giring rundt 1.6 m, via medium giring rundt 5.6 m til veldig tung giring rundt 10 m. Lette gir brukes for å sykle opp bakker, mens tunge gir brukes for å sykle fort.

## Formel
Meter per pedalomdreining kan regnes ut på følgende måte:

:  \text{meter forflytning} = \text{drivhjulets omkrets i meter}\times\frac{\text{antall tenner foran}}{\text{antall tenner bak}}

eller ekvalient:

:  \text{meter forflytning} = \pi \cdot \text{drivhjulets diameter i meter}\times\frac{\text{antall tenner foran}}{\text{antall tenner bak}}

## Eksempel på meter tilbakelagt
Den følgende teoretiske tabellen angir meter tilbakelagt per pedalomdreining for en typisk kombinasjon av en 622 mm (700C) felg med et 23 mm dekk. I praksis vil resultatet variere med profilen på dekket, lufttrykk og andre faktorer. 

## Begrensinger for yngre utøvere
Til og med 2022 begrenset Det internasjonale sykkelforbundet (UCI) juniorryttere (17 til 18 år) til en girutveksling på 7.93 meter per omdreining, men dette er fritt fra 2023. For eksempel var det vanlig med 52 tenner foran på største klinge og 14 tenner bak på tyngste kassettdrev. Sammen med et 700c-hjul (622 mm diameter) og et 23 mm dekk (som bidrar omtrent 2×23 mm til hjulets diameter) gir dette en omtrentlig diameter på 0.645 meter (avhengig av flere faktorer som lufttrykk, dekkform og felgbredde), hvilket gav en omtrentlig «rollout distance» på: π ⋅ 0.668 m ⋅ 52⁄14 ∼ 7.53 m

Ungdomsklassene i Norges Cykleforbund har fremdeles girbegrensninger fra og med 2023-sesongen. 

* 6.68 m (50-16 mest gunstig) for M/K 10, M/K 11-12, M/K 13-14
* 7.17 m (50-15 mest gunstig) for M/K 15-16
* 7.93 m: (52-14 mest gunstig) M/K junior (17/18) inntil 2022, fritt fra 2023

## Forhold til girtommer
Et alternativ til meter per pedalomdreining er *gear inches*, et engelsk mål som samsvarer med diameteren i tommer til drivhjulet på en veltepetter med direktedrift. For å regne mellom de to må man gange med pi i tillegg til å regne om fra tommer til metrisk. Dette fordi girtomme-formelen baserer seg på hjuldiameteren, og ikke hvor langt hjulet vil trille på en omdreining – hjulomkretsen.

Dermed, for å konvertere fra girtommer til meter per pedaltråkk må man gange med 0.08 (mer presist: 0.0254π).

## Forhold til grad av mekanisk fordel
Tilbakelagt lengde per pedaltråkk angir den mekaniske fordelen til sykkelen i dimensjonen meter, men tar ikke hensyn til skaleringen gitt av lengden på krankarmen som kan variere fra sykkel til sykkel (vanligvis 170 mm, men kan variere fra 165 mm til 180 mm). Krankarmen er en kraftarm, og dersom man sammenligner to ellers like sykler med ulike kranklengder vil den med lengst krankarmer ha større mekanisk fordel. For å ta hensyn til dette foreslo Sheldon Brown en målemetode kalt *gain ratio* (grad av mekanisk fordel) som angir sykkelens tilbakelagte avstand delt på pedalakslingens omdreiningsavstand for én hel rotasjon. Han argumenterte for at denne metoden også har fordelen av å være dimensjonsløs (altså kanselleres, for eksempel meter delt på meter, tommer delt på tommer, eller annet) – man kan dermed sammenligne sykler med ulike kranklengde, og får sammenlignbare tall uavhengig av om man bruker det metriske systemet eller ei.

For eksempel kan man sammenligne to sykler med 0.668 m hjul (622/23) med 50-15 utveksling, hvor den eneste forskjellen er 170 mm og 175 mm krank:

* (50/15)*0.668 / (2*0.170) = 6.55 totalt girforhold
* (50/15)*0.668 / (2*0.175) = 6.36 totalt girforhold

## Se også
* Sykkelgir
** Enkeltgir
** Kjedegir
** Navgir
* Sykkelytelse

## Referanser